Source: https://www.epi.sk/zz/1986-81
Timestamp: 2019-08-22 02:58:51+00:00
Document Index: 3977015

Matched Legal Cases: ['§ 1', '§ 3', '§ 4', '§ 13', '§ 14', '§ 17']

81/1986 Zb. Zákon o štátnom pláne rozvoja národného hospodárstva Československej socialistickej republiky na rok... | Aktuálne znenie
Hľadaj v 81/1986 ×
81/1986 Zb.
Zákon č. 81/1986 Zb.Zákon o štátnom pláne rozvoja národného hospodárstva Československej socialistickej republiky na roky 1986-1990 (zákon o ôsmom päťročnom pláne)
Čiastka 26/1986
Platnosť od 22.12.1986
Účinnosť od 22.12.1986
PRVÁ ČASŤ - ZÁKLADNÉ ÚLOHY ÔSMEHO PÄŤROČNÉHO PLÁNU (§ 1 - § 3)
DRUHÁ ČASŤ - HLAVNÉ ÚLOHY ODVETVÍ A ÚSEKOV EKONOMIKY (§ 4 - § 13)
TRETIA ČASŤ - PODMIENKY A PREDPOKLADY PRE REALIZÁCIU ÔSMEHO PÄŤROČNÉHO PLÁNU (§ 14 - § 17)
Aktuálne znenie 22.12.1986
o štátnom pláne rozvoja národného hospodárstva Československej socialistickej republiky na roky 1986-1990 (zákon o ôsmom päťročnom pláne)
Vychádzajúc z generálnej línie výstavby rozvinutej socialistickej spoločnosti, z Hlavných smerov hospodárskeho a sociálneho rozvoja Československej socialistickej republiky na roky 1986-1990 a výhľadu na obdobie do roku 2000 schválených XVII. zjazdom Komunistickej strany Československa, z výsledkov dosiahnutých v minulom období, ako aj z meniacich sa vnútorných a vonkajších podmienok súčasného a pokračujúceho rozvoja národného hospodárstva, uznieslo sa Federálne zhromaždenie Československej socialistickej republiky na tomto zákone:
ZÁKLADNÉ ÚLOHY ÔSMEHO PÄŤROČNÉHO PLÁNU
Poslanie zákona
Tento zákon ustanovuje základné úlohy štátneho plánu rozvoja národného hospodárstva Československej socialistickej republiky na roky 1986-1990 (ďalej len „ôsmy päťročný plán“) a rozhodujúce podmienky pre jeho realizáciu ako záväznú smernicu pre riadiacu činnosť vlády Československej socialistickej republiky, vlád Českej socialistickej republiky a Slovenskej socialistickej republiky (ďalej len „vlády republík“), ústredných a iných orgánov Československej socialistickej republiky a republík a pre hospodársku činnosť orgánov stredného článku riadenia a socialistických organizácií.
Základné zameranie ôsmeho päťročného plánu
Ôsmy päťročný plán zabezpečuje realizáciu dlhodobej hospodárskej stratégie založenej na urýchlení sociálno-ekonomického rozvoja cestou intenzifikácie a zvyšovania efektívnosti spoločenskej výroby, kvality všetkej práce a prísnej hospodárnosti, na prehlbovaní účasti Československej socialistickej republiky v medzinárodnej deľbe práce a upevňovaní jej obranyschopnosti.
Na splnenie základného zamerania sociálno-ekonomického rozvoja sa ustanovuje zvýšiť vytvorený hrubý národný dôchodok v roku 1990 o 18-19 % oproti roku 1985 a jeho prírastok kryť z 92-95 % zvýšením spoločenskej produktivity práce. Na to predovšetkým:
a) urýchliť vedecko-technický pokrok na základe účinného zapojenia do realizácie Komplexného programu vedecko-technického pokroku členských krajín Rady vzájomnej hospodárskej pomoci do roku 2000; výraznejšie a rýchlejšie zavádzať najnovšie výsledky vedecko-technického rozvoja do výrobnej a spoločenskej praxe pri realizácii spoločensky žiadúcich štrukturálnych zmien ekonomiky včítane útlmu ekonomicky neefektívnych výrob,
b) ďalej znižovať energetickú náročnosť národného hospodárstva; v rokoch 1986-1990 dosiahnuť pokles spotreby palivovo-energetických zdrojov na jednotku vytvoreného hrubého národného dôchodku priemerne ročne o 2,9 %,
c) podstatne zlepšiť hospodárenie s kovovým fondom na všetkých úsekoch národného hospodárstva a dosiahnuť počas ôsmej päťročnice priemerné ročné zníženie finálnej spotreby železných kovov na jednotku vytvoreného národného dôchodku o 3,5 %,
d) znížiť prepravnú náročnosť v priebehu realizácie ôsmeho päťročného plánu zhruba o 10 % a postupne komplexne racionalizovať obeh tovaru a modernizovať skladové hospodárstvo,
e) dosiahnuť predstih dynamiky obratu zahraničného obchodu pred dynamikou vytvoreného národného dôchodku na základe širšieho a efektívnejšieho zapojenia do medzinárodnej deľby práce, predovšetkým do socialistickej ekonomickej integrácie,
f) využívať neustále sa zvyšujúcu kvalifikáciu pracujúcich pre zrýchlenie rastu produktivity práce vo všetkých odvetviach národného hospodárstva a zabezpečovať rýchlejší rast produktivity práce než priemerných miezd pri dôslednom zabezpečovaní princípu zásluhovosti,
g) výrazne zlepšiť vývoj a využívanie zásob,
h) podstatne zlepšiť využívanie kapacít a základných prostriedkov, urýchliť likvidáciu zastaraných a neefektívnych; výrazne zvýšiť efektívnosť investícií,
i) prehĺbiť úlohu plánu ako základného nástroja riadenia sociálno-ekonomických procesov na všetkých stupňoch, pripraviť komplexnú prestavbu hospodárskeho mechanizmu tak, aby výrazne usmernila postup zdokonaľovania sústavy plánovitého riadenia v rokoch 1987-1990 a bola plne využitá pri zostavovaní 9. päťročného plánu; pritom účinnejšie než dosiaľ využívať hodnotové vzťahy a nástroje.
HLAVNÉ ÚLOHY ODVETVÍ A ÚSEKOV EKONOMIKY
Uplatnenie vedecko-technického rozvoja
Na zvýšenie úlohy vedecko-technického rozvoja ako rozhodujúceho činiteľa intenzifikácie ekonomiky sa ustanovuje:
a) vytvárať predpoklady pre výrazný rast účinnosti medzinárodnej vedecko-technickej spolupráce, najmä v úzkej súvislosti so Zväzom sovietskych socialistických republík a ostatnými štátmi socialistického spoločenstva,
b) skracovať lehoty riešenia a realizácie výskumných a vývojových úloh a zabezpečovať, aby sa dosahovali výsledky porovnateľné so svetovou úrovňou a aby sa výsledky urýchlene uplatnili vo výrobe,
c) koncentrovať sily a prostriedky vedy, výskumu, vývoja a výroby predovšetkým na perspektívne, efektívne a pre rozvoj národného hospodárstva rozhodujúce akcie a smery riešenia,
d) zvýšiť efektívne využívanie licencií ako významného zdroja vedecko-technického pokroku,
e) rozšíriť a sprísniť hodnotenie kvality výrobkov v súlade s potrebami vnútorného a zahraničného trhu, a to na základe náročných kritérií podložených medzinárodným porovnaním.
Rozhodujúce úsilie v intenzifikačnom procese národného hospodárstva realizovať najmä v priemysle, kde sa na obdobie ôsmeho päťročného plánu ustanovuje:
a) zvýšiť objem priemyselnej výroby o 15 - 18 % z toho v Českej socialistickej republike o 13 - 14 % a v Slovenskej socialistickej republike o 18 - 20 % a produktivitu práce v priemysle o 14 - 17 %; pritom prvoradú pozornosť venovať optimalizácii štruktúry výroby a jej efektívnemu využitiu, ako aj kvalite a technickej úrovni výrobkov,
b) zvýšiť objem strojárskej a elektrotechnickej výroby v súhrne o 30 %, a to pri prednostnom rozvoji elektrotechnického priemyslu,
c) zamerať rozvoj hutníctva na intenzifikáciu výroby a zlepšovaním štruktúry a sortimentu hutníckej výroby dosiahnuť lepšie využitie kapacít a modernizáciu výrobnej základne, a to pri postupnom znižovaní výroby surového železa a ocele a pri zvyšovaní ich kvality,
d) v palivovo-energetickom komplexe dbať o hospodárne získavanie a využívanie všetkých zdrojov palív a energie; ďalej rozvíjať jadrovú energetiku a centralizované zásobovanie teplom,
e) zvýšiť výrobu chemického priemyslu do roku 1990 najmenej o 13 % a jeho rozvoj zamerať na vyššie zhodnocovanie a plné využitie vstupných surovín a energií; výrobu farmaceutického priemyslu zvýšiť najmenej o 40 %,
f) zvýšiť výrobu v priemysle spracovania dreva takmer o 13 % a zamerať sa na vyššie zhodnotenie drevnej hmoty, najmä cestou jej komplexného využitia,
g) zvýšiť výrobu v ľahkom priemysle najmenej o 12 % pri zvyšovaní kvality a módnosti výrobkov, rozšírení výroby tovaru mimoriadnej akosti a pri sústavnej inovácii výrobkov spotrebného tovaru,
h) zabezpečiť rozvojom výroby stavebných látok krytie potrieb národného hospodárstva a obyvateľstva v objeme, sortimentovej skladbe a vysokej kvalite výrobkov.
Rozvoj poľnohospodársko-priemyselného komplexu
Základnou úlohou poľnohospodársko-priemyselného komplexu je zabezpečovať a skvalitňovať výživu ľudu pri súčasnom zvyšovaní celkovej miery sebestačnosti vo výrobe potravín. Na zabezpečenie tejto úlohy sa ustanovuje:
a) orientovať poľnohospodársko-priemyselný komplex na zvyšovanie efektívnosti a znižovanie nákladovosti výroby; v odvetviach zabezpečujúcich výrobné prostriedky pre poľnohospodárstvo a výrobu potravín zabezpečovať trvalý rast ich technickej úrovne, vyššiu produktívnosť, prevádzkovú spoľahlivosť a komplexnosť dodávok,
b) zvýšiť hrubú poľnohospodársku výrobu v ôsmej päťročnici v porovnaní so siedmou päťročnicou o 6 - 7 % pri zabezpečovaní prednostného rastu rastlinnej výroby pred živočíšnou,
c) dôslednejšie uplatňovať opatrenia na ochranu pôdneho fondu a na zvyšovanie úrodnosti pôd,
d) zabezpečiť vyššiu stabilitu zberov obilnín a dosiahnuť v súhrne za ôsmu päťročnicu produkciu 57 až 58 mil. ton,
e) rozvíjať živočíšnu výrobu v súlade s celospoločenskými požiadavkami a reálnymi zdrojmi krmív,
f) zvýšiť v potravinárskom priemysle do roku 1990 výrobu i dodávky do trhových fondov o 9 - 10 %; rozširovať sortiment výrobkov vo všetkých cenových hladinách a ich inováciu spájať so zlepšovaním úžitkových vlastností, kvality a s predĺžením ich trvanlivosti.
Rozvoj lesného a vodného hospodárstva
(1) Na zabezpečenie podmienok v lesnom hospodárstve pre udržanie produkčných a ostatných funkcií lesa sa ustanovuje:
a) zamerať hlavnú pozornosť na intenzifikáciu pestovateľskej činnosti, na zvýšenie starostlivosti o porasty do 50 rokov, zosilenie prevencie, ochrany a starostlivosti o čistotu lesa a na odstraňovanie škôd spôsobených exhaláciami, škodcami a ostatnými civilizačnými vplyvmi,
b) výrazne zlepšiť v celom národnom hospodárstve hospodárenie s drevom a vytvárať podmienky na jeho zvýšené využitie.
(2) Vo vodnom hospodárstve sa ustanovuje:
a) zabezpečovať pre národné hospodárstvo i obyvateľstvo vodu v potrebnom množstve a kvalite pri dôslednom presadzovaní racionálneho hospodárenia s vodou,
b) rozširovať a chrániť všetky zdroje vody a zabezpečovať ochranu vôd pred znečistením,
c) vytvárať predpoklady pre efektívny rozvoj závlah, využívanie vodnej energie a zvyšovanie ochrany pred povodňami.
Rozvoj stavebnej výroby
Na rozvoj stavebnej výroby sa ustanovuje:
a) zabezpečiť rast stavebnej výroby dodávateľských organizácií takmer o 10 % a zvýšiť jej výkonnosť; zvýšenie objemu stavebných prác zabezpečovať z 80 - 85 % rastom produktivity práce,
b) dôslednejšie prispôsobovať stavebné kapacity ustanoveným prioritám v zameraní investičnej výstavby v tuzemsku a pri vývoze včítane integračných akcií; zabezpečiť potreby modernizácie, rekonštrukcie, opráv a údržby základných prostriedkov, najmä bytového fondu,
c) venovať zvýšenú starostlivosť kvalite stavebných prác; zvyšovať technologickú disciplínu a osobnú zodpovednosť za vykonané práce, využitie stavebných strojov, zariadení a dopravných prostriedkov a dôslednejšie využívať fond pracovného času.
Rozvoj dopravy a spojov
(1) Rozhodujúcou úlohou dopravnej sústavy je zvýšiť kvalitu, spoľahlivosť, bezpečnosť a hospodárnosť pri uspokojovaní prepravných potrieb národného hospodárstva a obyvateľstva; na jej zabezpečenie sa ustanovuje:
a) posilňovať verejnú dopravu a v jej rámci potom najmä železničnú a vodnú dopravu v súlade s dopravnou politikou v nákladnej doprave,
b) prednostne rozvíjať elektrickú trakciu v železničnej a mestskej hromadnej doprave, pri súčasnom znižovaní merných spotrieb pohonných látok a elektrickej energie na jednotku výkonu vo všetkých odboroch dopravy, predovšetkým v závodnej doprave,
c) dosiahnuť rast efektívnosti dopravy zvýšeným využívaním dopravných prostriedkov, ich modernizáciou, skvalitnením opravárenskej činnosti, zvýšením disciplíny a poriadku a rýchlejším rozvíjaním progresívnych prepravných systémov,
d) inovovať a modernizovať dopravné cesty, dopravné, prepravné a manipulačné prostriedky, rekonštruovať železničné trate a stanice pri ďalšej elektrizácii tratí a ich vybavením automatickým zabezpečovacím zariadením a pokračovať vo výstavbe diaľníc a rozhodujúcich pozemných komunikácií.
(2) Na rozvoj spojov sa ustanovuje pokračovať v rozširovaní a skvalitňovaní spojových služieb; modernizovať, rekonštruovať a rozvíjať technickú základňu spojových sietí a pripravovať podmienky na zavádzanie nových služieb včítane prenosu dát i textových informácií pre potreby riadenia.
Rozvoj hospodárskych stykov so zahraničím
V rozvíjaní hospodárskych stykov so zahraničím sa ustanovuje:
a) zlepšovať výmenné relácie predovšetkým vyšším zhodnotením vynakladanej práce a efektívnou vývozno-dovoznou štruktúrou,
b) zvýšiť podiel strojárstva a odborov založených na domácej surovinovej základni v medzinárodnej deľbe práce,
c) zvyšovať devízový prínos z poskytovaných služieb, najmä zo zahraničného cestovného ruchu, kúpeľníctva a ďalších foriem nehmotného vývozu,
d) trvalo prehlbovať vo vzťahu k socialistickým štátom všestranné hospodárske styky a vedecko-technickú spoluprácu najmä s členskými štátmi Rady vzájomnej hospodárskej pomoci, predovšetkým so Zväzom sovietskych socialistických republík,
e) rozvíjať vo vzťahu k nesocialistickým štátom vzájomne výhodnú výmenu pri väčšom využívaní kooperácie a spolupráce na tretích trhoch; prehlbovať hospodársku spoluprácu s rozvojovými štátmi zabezpečujúcu obojstranne vyšší prínos zo vzájomnej spolupráce a účasť na ich industrializácii.
Rozvoj investičnej výstavby
V rozvoji investičnej výstavby sa ustanovuje:
a) realizovať celkový objem investičnej výstavby v súhrne za roky 1986 - 1990 o 10 - 12 % vyšší než v období siedmej päťročnice pri výraznejšej zmene štruktúry v prospech podielu strojov a zariadení,
b) zvýšiť podiel investícií na efektívnu modernizáciu a rekonštrukciu výrobnej základne a zabezpečovať včasné uvádzanie kapacít do prevádzky pri dosiahnutí projektovaných parametrov; nezačínať nepripravené a dodávateľsky nezabezpečené akcie a vytvárať podmienky pre dôsledné znižovanie nadmernej rozostavanosti a skracovanie lehôt investičnej výstavby,
c) zabezpečiť hospodárne vynakladanie investícií a zastaviť neodôvodnený rast rozpočtových nákladov; výrazne urýchliť obnovu opotrebovaných základných prostriedkov na vyššej technickej úrovni a vyraďovanie zastaraných strojových základných prostriedkov.
Rozvoj životnej úrovne
(1) V rozvoji životnej úrovne sa ustanovuje:
a) dôsledne spájať ďalší rast životnej úrovne obyvateľstva a upevňovanie jeho životných istôt s výsledkami, ktoré sa dosiahnu v rozvoji národného hospodárstva; hlavné smery a cesty rozvoja životnej úrovne orientovať na prednostnú realizáciu takých opatrení, ktoré povedú k výraznejšej spätosti záujmu jednotlivých členov spoločnosti s celospoločenskými záujmami, a preto rast osobnej spotreby o 11 - 12 % čo najtesnejšie spájať s výsledkami práce,
b) ďalej zdokonaľovať systém dôchodkového zabezpečenia, pomoci spoločnosti rodinám s deťmi a zabezpečenie pracujúcich počas choroby v súlade s vytváranými ekonomickými možnosťami a s celkovým vývojom reálnych príjmov obyvateľstva,
c) všestranne zlepšovať podmienky bývania a vytvárať územné, technicko-ekonomické, materiálne a kapacitné podmienky pre výstavbu 480 tisíc nových bytov včítane občianskej a technickej vybavenosti; dôslednejšie využívať existujúci bytový fond, zvyšovať rozsah a kvalitu jeho opráv a údržby a podporovať individuálnu bytovú výstavbu,
d) zamerať široko rozvinutý systém starostlivosti o zdravie obyvateľstva najmä na zlepšovanie kvality zdravotníckych služieb včítane prevencie; racionalizovať a modernizovať sieť zdravotníckych zariadení a ďalej ju rozšíriť.
(2) V oblasti mzdovej a pracovnej politiky sa ustanovuje:
a) opierať rast príjmov obyvateľstva o zvyšovanie produktivity práce; zabezpečovať väčšiu diferenciáciu v odmieňaní,
b) zabezpečovať proporcionalitu mzdového vývoja vo výrobnej i nevýrobnej sfére,
c) rozvíjať brigádne formy organizácie práce a odmieňania,
d) zvyšovať za účasti odborových orgánov a pracujúcich starostlivosť organizácií o zlepšovanie pracovných a životných podmienok, pracovného prostredia, hygieny a bezpečnosti pri práci.
Na zabezpečenie tvorby a ochrany životného prostredia, ako jednej z kľúčových otázok zvyšovania životnej úrovne občanov a základného predpokladu starostlivosti o človeka, sa ustanovuje:
a) vyčleniť na menovité ekologické akcie účelové prostriedky v objeme minimálne 17 mld. Kčs,
b) riešiť postupné problémy životného prostredia, a to hlavne zastavením rastu znečisťovania ovzdušia, dôslednou ochranou a racionálnym využívaním zdrojov podzemnej a povrchovej vody, zvýšenou ochranou poľnohospodárskej a lesnej pôdy a celkovým posilňovaním ekologickej stability krajiny.
PODMIENKY A PREDPOKLADY PRE REALIZÁCIU ÔSMEHO PÄŤROČNÉHO PLÁNU
Úlohy vlád
Vláda Československej socialistickej republiky a vlády republík
a) zabezpečujú vo svojej riadiacej činnosti konkretizáciu základných úloh ustanovených týmto zákonom,
b) spresňujú úlohy ustanovené týmto zákonom a sústavne kontrolujú ich plnenie,
c) koordinujú v rámci svojej pôsobnosti a podľa predchádzajúcich ustanovení činnosť orgánov štátnej správy a orgánov hospodárskeho riadenia tak, aby sa úlohy ustanovené týmto zákonom plnili optimálnym spôsobom a aby sa dosahovali najpriaznivejšie hospodárske i spoločenské výsledky,
d) organizujú práce na vykonávacích (ročných) štátnych plánoch tak, aby sa zabezpečilo splnenie ôsmeho päťročného plánu,
e) zabezpečujú zdokonaľovanie systému riadenia národného hospodárstva.
Úlohy orgánov štátnej správy, orgánov hospodárskeho riadenia a organizácií
(1) Orgány štátnej správy a orgány hospodárskeho riadenia zodpovedajú za dôslednú realizáciu úloh ustanovených týmto zákonom, za určenie konkrétnych úloh a povinností podriadeným orgánom a organizáciám a za ich sústavnú kontrolu a vyhodnocovanie.
(2) Orgány stredného článku riadenia a organizácie sú povinné aktívne a iniciatívne hľadať a uplatňovať najúčinnejšie cesty, postupy a opatrenia pri zabezpečovaní svojich povinností a na tento účel využívať i ústretové plánovanie a socialistické súťaženie.
(3) Všetky stupne riadenia sú povinné vykonávať kontrolu plnenia ôsmeho päťročného plánu a vytvárať podmienky pre jeho realizáciu.
Zdokonaľovanie plánovitého riadenia národného hospodárstva
S cieľom posilniť vplyv na urýchľovanie procesu intenzifikácie, rastu efektívnosti a kvality sa ustanovuje:
a) posilniť perspektívnosť centrálneho plánovania, zvýšiť jeho vedeckú úroveň a zabezpečiť formovanie progresívnej štruktúry výroby a jej intenzifikáciu; pritom zabezpečiť sústavné prepojovanie päťročných a ročných plánov,
b) vytvoriť predpoklady pre účinnejšie pôsobenie hodnotových vzťahov, najmä cenovej sústavy, kalkulácií a technicko-ekonomických noriem s dôrazom na uplatnenie náročných podmienok; zdokonaľovať a dôslednejšie využívať finančné a menové nástroje včítane menových kurzov a posilňovať tak optimálne spojenie plánu a chozrasčotu s cieľom účinnejšie pôsobiť na ekonomickú a finančnú rovnováhu a menovú stabilitu,
c) zvyšovať účinnosť práce štátneho aparátu, zjednodušiť a zhospodárniť jeho činnosť a znižovať administratívnu náročnosť riadenia,
d) vytvárať podmienky pre zvyšovanie účasti pracujúcich na riadení ako základný predpoklad mobilizácie pracovných kolektívov a ich iniciatívy na dosiahnutie zámerov ustanovených týmto zákonom.
Úloha finančnej, rozpočtovej a menovej sústavy
(1) Štátne rozpočty československej federácie a štátne rozpočty republík vychádzajú zo základných úloh ôsmeho päťročného plánu a päťročných plánov republík, z rozpočtového výhľadu Československej socialistickej republiky a rozpočtových výhľadov republík na roky 1986 - 1990, z vykonávacích štátnych plánov a zo zásad finančnej politiky ustanovených vládou Československej socialistickej republiky. Štátne rozpočty československej federácie a štátne rozpočty republík podporujú zámery a úlohy štátnych plánov a pomocou finančno-ekonomických nástrojov aktívne pôsobia na ich plnenie a na presadzovanie hospodárnosti.
(2) Menový výhľad Československej socialistickej republiky na roky 1986 - 1990 sa zameriava najmä na rýchlejšie presadenie intenzifikačných faktorov rastu ekonomiky, na upevnenie vnútornej a vonkajšej ekonomickej rovnováhy a na stabilizáciu kúpnej sily československej koruny.
(3) Na konkretizáciu cieľov a na zabezpečenie celospoločenských zámerov finančnej, rozpočtovej a menovej politiky ustanovuje vláda Československej socialistickej republiky zodpovedajúce úlohy.
(4) Všetky orgány federácie a republík zodpovedné za vypracovanie návrhov rozpočtov sa usilujú pri ich príprave a v priebehu rozpočtového hospodárenia o spevnenie úloh uložených podľa odseku 3.
(5) Štátne rozpočty československej federácie a štátne rozpočty republík sú v zásade vyrovnané.
(6) Na zabezpečenie vyrovnanosti štátnych rozpočtov republík sa poskytujú zo štátneho rozpočtu federácie v nadväznosti na úlohy vykonávacích štátnych plánov Československej socialistickej republiky a v súlade so zásadou hospodárnosti účelové a globálne dotácie do štátnych rozpočtov republík.
(1) Vláda Československej socialistickej republiky, prípadne vlády republík môžu na účely experimentálneho overovania nových prvkov plánovitého riadenia národného hospodárstva a na účely zabezpečenia realizácie integračných akcií ustanovených ôsmym päťročným plánom povoliť výnimky z ustanovení zákonov upravujúcich riadenie národného hospodárstva.
(2) Na zabezpečenie náležitej kvality a efektívnosti výrobkov a výkonov, najmä vo výrobnej a obdobnej hospodárskej činnosti môže vláda Československej socialistickej republiky na základe tohto zákona vydať všeobecne záväzné právne predpisy.
(3) Na zabezpečenie hospodárneho využívania vybraných materiálových a surovinových zdrojov môžu ústredné orgány štátnej správy federácie na základe tohto zákona a zásad ustanovených vládou Československej socialistickej republiky vydávať všeobecne záväzné právne predpisy.
Postavenie štátneho plánu rozvoja národného hospodárstva na rok 1986
Štátny plán rozvoja národného hospodárstva Československej socialistickej republiky na rok 1986 ustanovený na základe zákona č. 115/1985 Zb. je vykonávacím štátnym plánom k ôsmemu päťročnému plánu.